1000 fiskefrikadeller, 700 fiskefileter og 75 kilo klør. Det er de store mængder mad, der skal til, når Vorupør lørdag er vært for Vorupør Strandfest, der tiltrækker flere end 600 gæster, der skal smovse sig igennem 30 forskellige fiskeretter. - Der er nok, selvom det ikke ser sådan ud, når gæsterne går op til fiskebordet, lyder det fra Lars Hyldahl. Han er formand i Vorupør Boldklub og med til at arrangere festen, der er ét af de største arrangementer i Thy. - Mange af gæsterne er gengangere. De er bare blevet et år ældre. Det samme gælder for os frivillige, forklarer han. Afhængige af frivillige Billetterne til den store fiskefest blev sat til salg 1. maj. Samme dag nåede billetsalget 400, og lørdag er i alt 622 fiskeglade folk troppet op i den lille by. - Vi synes, det er lidt vildt at samle over 600 til fiskebord, når der kun bor 500 i byen, konstaterer Lars Hyldahl. I alt hjælper 100 frivillige med til at arrangere den store fest. 75 hjælper til i løbet af lørdagen, mens flere også giver en tørn med før og efter det store måltid. - Mange har ferie eller taget fri for at deltage. Vi går og har det sjovt, forsikrer han. Vorupør Strandfest er blevet afholdt siden 1988.

Referat:
Festen solgte to tredjedele af alle billetter på én dag.